khistorydata/jeongjo-sjw-relations huggingface dataset:
정조 22년
禁府啓目粘連向前沈公著更招云云判付內辭意出問目反覆究詰是白乎則其所納招一向發明終不輸款究厥所爲萬萬痛駭所當請刑是白乎矣旣有若不直招爲先嚴囚更待別樣處分之命爲先嚴囚上裁何如判付啓聞已嚴囚行査間仍囚而債利之一依南倉債規無一分加徵與否寃布之果然生眞死贗委折賣穀之明是白文假記與庫中無一不虧欠令本道星火詳査狀聞爲有矣道伯方在拿命未勘中別定堂上文侍從守令與査官到彼一同會推使之報來後仍令假都事謄啓事三懸鈴嚴飭行會爲良如敎又啓目義城縣令金喆淳原情云云傳旨內辭緣泛稱遲晩刑推得情何如判付啓繡啓諸條合施重律而爰辭分疏多諉營題是置然則爲之者雖渠使之爲之者卽渠所謂營門營門事極甚駭然何論方便與否現發之後惟有常典該道臣拿來後以題許面諾等數事添問目取招爲旀此囚段渠所自犯條件兺待朝開坐議處仍爲照律以聞爲良如敎又啓目備邊司郞廳李集運原情云云傳旨內辭緣泛稱遲晩刑推得情何如判付啓分揀放送爲良如敎又啓目泰陵典祀官李顯秀明陵典祀官李升運等原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編竝只議處何如判付啓罷職放送爲良如敎
정조 22년
禁府啓目沃溝前縣監尹行喆矣口招公事判付內除却諸船條件之繡啓囚供同異姑無論謂賑無益云云痛民俗之飽去饑附而然是如爲有乃其矣投印於營賑方張之時者甚非仁人之心兺不喩亦難揜避苦之跡何乃太忽於躬厚人薄之戒是隱喩有百可恕之端卽此一款不但難赦曾見其人頗甚瞭然是置然而犯科非故犯而何待畢賑擬欲嚴處添以新發之案投嶺放海卽其當律別樣嚴加照律以聞罪從重論杖一百收贖告身盡行追奪流三千里定配私罪奉敎以其犯科循例歇勘雖失於太寬而所供旣皆從實此或可原之一端爲先遠地定配以懲前後兩發之犯爲旀杖贖段功減一等爲良如敎又啓目柒谷前府使尹養儉矣原情公事判付內人非憒劣而爲吏不良此輩須施加一倍之律庶爲年少有地處者與恤舊收錄者不能謹愼不念報效之類之戒鑑是置勘簿誰某謬例有無無甚輕重何異兩五之十各別嚴勘以聞罪從重論杖一百流二千五百里以喪前所犯收贖告身盡行追奪私罪奉敎依允功減一等爲良如敎
정조 22년
宋銓以義禁府言啓曰保放罪人尹行喆杖一百收贖告身盡行追奪流三千里定配照律公事判付內以其犯科循例歇勘雖失於太寬而所供旣皆從實此或可原之一端爲先遠地定配以懲前後兩發之犯杖贖功減一等事命下矣尹行喆杖一百功減一等杖九十收贖告身盡行追奪咸鏡道利城縣遠地定配而以判付內辭意具罪目依例發遣府羅將押送配所何如傳曰允
정조 22년
戊午五月初六日寅時上御誠正閣諸承旨持公事入侍時行都承旨李泰永左承旨宋銓右承旨李海愚右副承旨柳相祚記事官洪奭周假注書呂東植記事官金景煥記注官金良倜檢校待沈象奎以次進伏訖上曰備郞率書吏一名待令可也賤臣承命出傳還入進伏上曰各房公事爲幾度海愚等曰吏房三度軍士房一度推考房二度而戶禮工則無之矣上曰皆入之可也上曰都承旨連爲傳香直耶泰永曰然矣上曰傳香時獻官誰也泰永曰未得詳知矣上曰在前則該房承旨例以祭報府持入於草紙軸中矣近來則吏胥輩亦甚生疎不能如例提醒有不成說矣卿今新除知申此等事務爲修擧也上敎海愚曰今日旣是籌坐則事當引見而聞故將臣李柱國之返虞在今日云御極後初除將任之人事宜自別故不欲召見諸堂以此意出諭備郞而諸將臣亦不可不迎唁於城外坐起早罷後不必言送政院而直爲出往可也海愚承命先退上曰謝恩守令入侍出榻敎奭周承命出傳與金城縣令趙學敏偕入進伏學敏進奏職姓名上曰此是趙德常之子乎泰永曰然矣上曰趙德章亦有子乎學敏曰臣叔之子今作故而有孫一人矣命書榻敎曰未下直守令當日辭朝仍敎學敏曰宣諭七事除之下去善爲之也學敏先退命書傳敎曰受由及不爲仕進承旨許遞前望單子入之待下批牌招察任命退諸臣以次退出
정조 22년
行都承旨洪明浩坐行左承旨洪仁浩坐右承旨李勉兢坐左副承旨尹致性坐直右副承旨李肇源坐直同副承旨李海愚坐注書洪奭周病尹命烈未肅拜假注書李毅采仕李允謙仕直事變假注書尹孝植仕
정조 22년
尹致性啓曰來十一日朝參日次而孝昌墓忌辰祭正日相値頉稟之意敢啓傳曰知道
정조 22년
李海愚啓曰來十一日輪對日次而孝昌墓忌辰祭正日相値頉稟之意敢啓傳曰知道
정조 22년
傳于李海愚曰禮房承旨入侍
정조 22년
傳于尹致性曰軍士房承旨入侍
정조 22년
承旨前望單子入之洪明浩洪仁浩李勉兢落點
정조 22년
尹致性啓曰行大司憲宋煥箕掌令姜文會在外執義柳畊掌令李益恢持平尹涵李東煥牌招啓辭未下監察茶時之意敢啓傳曰知道
정조 22년
傳于尹致性曰本府還穀半分半留之後民食不至奏艱乎苟有利於種糧量宜加分亦可令廟堂分付水原留守
정조 22년
以忠淸監司韓用和狀啓農形馳啓而祈雨祭隨其緩急不卜日設行之意知委各邑事傳于洪明浩曰畿邑則三昨之雨所得能爲鋤犁而本道則再昨封發狀啓不言前一日之雨可知營下之未霑畿邑之與湖中接壤處何日亦有所得湖郡亦有所得乎更卽遍問而祈雨祭則從當何邑先爲設行乎亦爲消詳狀聞事嚴飭題送狀辭不爲別白狀啓還下送
정조 22년
以慶尙監司李亨元公賑處守令察訪邊將自備穀數別單傳于洪仁浩曰道伯言必稱倉穀中取用云爾則此別單可謂名實不副該房論題還下送
정조 22년
以慶尙監司李亨元狀啓分賑飢口用遺在都成冊上送于賑恤廳公賑處自備穀數別單登聞事判付內啓下賑恤廳爲旀賑事之告訖非道伯之別有才幹無中生有者亦非守令之別有勤勵回飢爲飽也優劃穀物使之分饋受食則有何可記之勞且況所謂自備無不擅犯於庫中之穀物至發於繡啓其視勒勸富民助力何異於朝三暮四乎回啓一款勿論爲良如敎
정조 22년
洪明浩以弘文館言啓曰修撰尹行直旣有只推之命副修撰趙德潤連呈辭單不爲行公竝卽牌招察任何如傳曰允
정조 22년
以修撰尹行直副修撰趙德潤牌不進罷職傳旨傳于洪明浩曰只推
정조 22년
尹致性以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 22년
尹致性以義禁府言啓曰京畿監司李在學狀啓內陽智前縣監趙時衡朴宗海申夔相等罪狀令攸司稟處事啓下矣趙時衡今方待命卽爲拿囚而朴宗海下去京畿龍仁地申夔相下去楊根地云依例發遣府羅將竝拿來何如傳曰允
정조 22년
禁府啓目義城縣令金喆淳矣本府議啓內二百石還穀之所用賑資三百石追停之分排私分其矣所供旣云報營受題是如爲白遣吏奴逋六千七百餘石之或以詳定例捧上或以營作例捧上亦云面議巡營是如爲白乎則待該道臣拿來取招是白乎旀至於營作錢之族徵雖云臨歲催科民力難辦是白乎乃徵族之弊明有法禁則肆然冒犯極爲可駭是白遣大同木則比前峻捧吏奴逋則替徵民間致有民怨亦極駭然以此照律罪從重論杖一百收贖告身盡行追奪私罪奉敎賑餘民事除非一刻仍冒之類不可一刻曠官已發覺之罪雖欲勘罪本事亦多相關於道伯置對後同爲盤覈者爲先付過使之倍道還任課農分糶以效一分黯劓之補事嚴飭分付待道伯捧供出場更卽稟旨拿來爲良如敎
정조 22년
戊午五月初七日寅時上御重熙堂禮房承旨左承旨左副承旨入侍時行都承旨李泰永左承旨尹致性左副承旨李肇源記事官洪奭周金景煥記注官金良倜以次進伏訖上曰已爲傳香乎泰永曰時刻差早姑未傳香矣命書傳敎曰左承旨馳詣受香諸處奉審摘奸以來致性曰臣是推考房矣上曰然則當換房矣仍命書傳敎曰兵刑換房又命書傳敎曰違牌承旨與不爲仕進承旨竝許遞前望單子入之待下批牌招察任泰永先退肇源曰新除授承旨李勉兢方在罷散中何以爲之乎上曰敍用可也出擧條上曰三南守令聞多上京者云其中昌原聞是實病病差後當卽下去而其餘守令則下去日字令吏曹問知催促下送也仍命退承史以次退出
정조 22년
戊午五月初七日午時上御重熙堂軍士房承旨右副承旨入侍時左副承旨尹致性右副承旨李肇源假注書呂東植記事官金景煥記注官金良倜以次進伏訖上下冊子一帙敎曰此御製經書條問也兩承宣持出精準以入也上曰湖西道啓已爲題送乎雨澤之尙未浹洽可悶肇源曰詳爲題送而民事誠悶切矣仍命退承史以次退出
정조 22년
戊午五月初七日未時上御便殿同副承旨入侍時同副承旨李海愚記事官洪奭周金景煥記注官金良倜原任直提學李晩秀原任直閣李始源以次進伏訖上曰朱書圈役今幾訖工自明日當爲繕寫新舊抄啓多數抄出使之書入則一兩日內可畢而此是草本謄書之後又當有添刪去就矣晩秀曰諭善以繼講冊子事屢度言及矣上曰日熱方劇經書姑當待秋而且問於在外諭善然後可以定之矣其間則當溫習舊讀而大抵禮樂之敎於人最大而動盪血脈發舒情性惟樂爲然今之詩卽古之樂也興觀之效豈必專求於三百篇乎夏間則兼讀詩歌似爲好矣上曰檢校待敎如在鑄所使之入侍賤臣承命出與檢校待敎沈象奎偕入進伏上曰朱書謄役明日當始新舊抄啓中善書者限二十人抄入而校準則閣臣及舊抄啓堂上諸人當爲之此亦隨卷分排以爲一兩日畢役之地可也仍命書榻敎曰前假注書李毅采李允謙仍察上下注書上曰雨意漠然誠可悶矣始源曰此時一霈實爲渴望矣仍命退諸臣以次退出
정조 22년
行都承旨洪明浩坐直行左承旨洪仁浩坐右承旨李勉兢坐直左副承旨尹致性坐右副承旨李肇源坐同副承旨李海愚坐注書洪奭周病尹命烈未肅拜假注書李毅采仕李允謙仕直事變假注書尹孝植仕
정조 22년
洪明浩啓曰三皇忌辰日望拜禮前期一日以稟事曾有先朝受敎矣今初十日太祖高皇帝忌辰日親行望拜禮何以爲之敢稟傳曰當於北苑親行矣
정조 22년
李勉兢啓曰行大司憲宋煥箕掌令姜文會在外執義柳畊掌令李益恢持平尹涵李東煥牌招啓辭未下監察茶時之意敢啓傳曰知道
정조 22년
傳于李勉兢曰濬川堂上入侍
정조 22년
有政吏批判書金載瓚參判權裕牌不進參議任希存進行都承旨洪明浩進啓曰判書金載瓚參判權裕竝牌招不進小臣獨政未安何以爲之敢稟傳曰只出緊任以金達淳爲大司諫趙德潤爲副校理金和鍾爲吏曹佐郞南羲老爲戶曹佐郞
정조 22년
傳于洪明浩曰此五望筒中八人以新舊抄啓文臣皆爲校役銓官雖未及知之該房以入侍承旨敢曰不知乎當該承旨推考望筒使之改修正入之
정조 22년
以沈奎魯爲司諫鄭㝡成爲掌令尹寅基申溆爲正言尹益烈爲修撰
정조 22년
洪明浩啓曰右承旨李勉兢鑄字所進臣吏兵批兼進之意敢啓傳曰知道臣是何人筆似知申而房非該房然則臣是都承旨乎又然則同副誠瞹眛推考分揀
정조 22년
兵批判書李時秀參判柳誼參議金啓洛參知柳師模入直進行都承旨洪明浩進護軍李泰永副護軍蔡弘遠柳相祚李述源鄭日煥已上竝單付
정조 22년
李海愚以吏曹言啓曰今五月初十日行獻陵忌辰祭獻官前承旨宋銓塡差而時無職名令該曹口傳付軍職何如傳曰允
정조 22년
李海愚以吏曹言啓曰今五月十一日孝昌墓忌辰祭獻官以前承旨魚用謙塡差而時無職名令該曹口傳付軍職何如傳曰允
정조 22년
兵曹口專政事副護軍宋銓魚用謙竝單付
정조 22년
洪明浩以都摠府言啓曰今五月初十日北苑親行望拜禮時侍衛寶劍不可不備員而都摠管趙尙鎭以禮曹判書九卿進李聖圭副摠管李鼎運李書九金勉柱俱有身病不得備員合有變通之道令政院稟旨變通仍令該曹卽爲口傳差出待下批牌招以爲備員侍衛之地何如竝許遞可也
정조 22년
兵曹口傳政事以鶴林君焴蔡弘履爲都摠管李泰永姜彝正鄭觀采爲副摠管
정조 22년
戊午五月初八日卯時上御便殿右承旨入侍時右承旨李勉兢假注書李允謙記事官金景煥承膺祚檢校待敎沈象奎抄啓文臣金近淳以次進伏訖上曰同副承旨與來待閣臣入侍賤臣承命出傳同副承旨李海愚原任直提學徐龍輔檢校直提學李晩秀原任直閣金祖淳李始源偕入進伏上曰濬川堂上入侍賤臣承命出傳與濬川堂上鄭民始偕入進伏訖民始曰近日旱炎太甚聖體若何上曰一樣矣昨見錦伯狀辭則湖西亢旱比他道尤甚秧節差晩而一霈尙靳念及民事實爲渴悶闕內濬川之役今果爲之耶民始曰三營門分掌爲之今已始濬矣上曰唯民始曰王大妃殿氣候何如上曰一樣矣民始曰惠慶宮氣候何如上曰一樣矣上曰朱書校役右承旨與入來抄啓文臣等各別照檢毋或一字之誤漏可也仍命勉兢象奎近淳等先退民始曰壯營鄕軍之上番者自本邑不爲給還自是已例而如是也故雖不上番之時猶未得食不無向隅之歎自今爲始無論上番與不上番別爲分還俾蒙實惠似好故敢此仰達矣上曰依此爲之仍命退諸臣以次退出
정조 22년
戊午五月初八日辰時上御重熙堂都承旨左承旨入侍時行都承旨洪明浩左承旨洪仁浩假注書李毅采記事官金景煥承膺祚以次進伏訖上命書榻敎曰初十日望拜禮時侍臣不可不備員在外及衆所共知情勢人許遞政官牌招開政以在京無故人差出命退承史以次退出
정조 22년
李勉兢啓曰行大司憲宋煥箕在外執義柳畊掌令鄭㝡成李益恢持平李東煥未肅拜持平尹涵病不進監察茶時之意敢啓傳曰知道
정조 22년
洪明浩啓曰明日望拜禮時九卿當爲備員進參而行右參贊金文淳病不進卽爲牌招何如傳曰允
정조 22년
有政吏批判書金載瓚受由參判權裕牌不進參議任希存進同副承旨李海愚進啓曰判書金載瓚受由參判權裕牌不進小臣獨政未安何以爲之敢稟傳曰只出緊任
정조 22년
以李太亨爲大司諫尹序東爲副校理刑曹參議金達淳仍任事承傳
정조 22년
兵批判書李時秀參判柳誼病參議金啓洛入直進參知柳師模病左副承旨尹致性進副護軍尹東晩副司直李貞運姜文會沈興永副司果尹行直李垿朴宗京以上竝單付
정조 22년
以掌令李益恢正言尹寅基牌不進罷職傳旨傳于李勉兢曰只推
정조 22년
以平安監司閔鍾顯狀啓因義州府尹李基讓牒報義州車禮亮玄孫心光婚娶與否査實馳啓事傳于李海愚曰望拜禮只隔一宵來此齋所感挹風泉際見灣尹報辭之轉聞者移時無語不覺寒心車義士忠節萬古恁麽只一人無此一人海東將何有辭惟玆錄後恤裔之擧非曰無憾於旌異特不過使我國中具視備聰之類咸知至于今不薙不剺賴有此一人也愛人猶愛屋上之烏況乎此人之家其所庇類掩瘢如視其家之人卽秉彝之所共然藉使鄕曲愚迷怯於官威所對雖或有些少違舛何忍到底窮覈吹毛成罪乎所謂已婚安知是備禮渠亦云爾則所謂婚單未必非假單又有一言而可晢者無論遠近近佫率多希望僥倖渠之因特敎給糧馬起上者蓋爲別般錄用大則崔性烈之宣薦可期小則張夢說之別軍職可做渠豈不知此來之爲魚變成龍而看作弊屣一念只在於七十老父母之離捨泣訴兵判乞卽還鄕此一款可謂忠臣之裔又有孝子今若以聘與奔之眞假苛生別議論歸之告官之失實則渠之奇壯於是益著而營邑之做錯乃反益彰深爲箕伯灣尹恥之然而以朝家至誠爲其家之苦心見營邑擧行之及常理悖恒情自不免始焉無語終又爲之寒心灣報雖欠商量卿何無所變通闊狹於謄啓之前以貽朝廷不擇營邑臣之恥乎狀啓令政院封還卿其祗受後卽爲洗去在卿營之灣府報本及報草之在灣府者一一洗去無掛未及見者眼車心光卿其更爲招致詳問事實一邊修啓一邊謄送于灣府載之本府掌考事回諭
정조 22년
以平安兵使李儒敬狀啓義士車禮亮玄孫心光助婚之需不得擧行事傳于李海愚曰跋語之宛轉委曲勝似道啓旣有謄啓之府牒不當掛人眼使今義日益晦理日益昏之風習習以爲恬然狀啓一體封還卿於祗恨受後洗去下巡營有旨謄置營上謄錄俾洗車家漏照莫暴之限事回諭
정조 22년
洪仁浩以戶曹言啓曰嶺南左漕倉漕船十六隻所載田稅大同各衙門穀物今已盡數畢納船隻還送之意敢啓傳曰知道差員等一竝除朝辭卽爲下送可也
정조 22년
戊午五月初九日卯時上御便殿右承旨入侍時右承旨李勉兢假注書李允謙記事官金景煥承膺祚以次進伏訖上曰校役何間了當也勉兢曰次次隨入隨準今日內似當了役矣但金達淳亦在校役中而以見帶臺銜不得入來云矣命書傳敎曰今聞承宣言諫長亦在校役中云刑官不可數遞前參議金達淳仍任諫長之代政官牌招開政差出待下批與未肅拜詣臺牌招淸齋目今亢旱若此正當求助之會如有在外三司許遞今政一體差代使之備員行公隨事獻替仍命退承史以次退出
정조 22년
戊午五月初九日卯時上御重熙堂都承旨右副承旨入侍時行都承旨洪明浩右副承旨李肇源假注書李毅采記事官金景煥承膺祚以次進伏訖明浩曰闕字牌爐盒奉安門路何以爲之乎上曰待下敎擧行可也命肇源書傳敎曰近以本道雨澤之慳閟倍甚於畿邑與兩南一念宵旰不敢一刻弛慮則近來該道狀辭太欠別白甚至初四日之雨雖無異於沃焦而得之於渴望之餘則遠近所得多寡必欲卽知人情之所同然況本道之爲尤爲渴望處乎至令廟堂關問而今聞該道亦不得伊日之雨云爲湖西民事寧欲明發待朝更令廟堂以此傳敎謄關該道此後營下雖未得雨道內各邑若有得雨處拔例隨所得狀聞事嚴飭雖以祈雨一事言之不言某郡何縣至煩提詢大抵寬假已久責礪屢勤而其後之效未有新現者該道臣韓用和爲先從重推考命退承史以次退出
정조 22년
行都承旨洪明浩坐行左承旨洪仁浩坐右承旨未差左副承旨尹致性坐直右副承旨李肇源坐同副承旨李海愚坐直注書洪奭周病尹命烈未肅拜假注書李毅采仕呂東植仕直事變假注書尹孝植仕
정조 22년
北苑望拜禮罷後內閣政院藥房玉堂口傳問安答曰知道
정조 22년
藥房提調李祖源副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 22년
尹致性啓曰明日孝昌墓忌辰祭正日相値視事頉稟之意敢啓傳曰知道
정조 22년
尹致性啓曰禁衛營將官來言今日本營軍兵日次私習云矣敢啓傳曰後日次爲之
정조 22년
尹致性啓曰御營廳將官來言今日本廳軍兵日次私習云矣敢啓傳曰後日次爲之
정조 22년
尹致性啓曰備邊司郞廳來言今日賓廳日次而國忌正日相値不得來會云矣敢啓傳曰當此憫旱之時豈可以齋日闕爲次對依例來會
정조 22년
傳于洪仁浩曰戶房承旨與禮曹堂上戶曹郞廳依定式馳詣宣武祠奉審摘奸以來
정조 22년
傳于李海愚曰前假注書呂東植仍察廳任
정조 22년
以兵曹內三廳集賢門銅龍門守門將番單子傳于尹致性曰點下者外至二十一日新番從次第輪回入直如有代入之事則以出番最久人代入而其後番單子書入時各日入直人名下懸註書入事分付
정조 22년
尹致性以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 22년
戊午五月初十日卯時上詣北苑望拜禮入侍時行都承旨洪明浩行左承旨洪仁浩左副承旨尹致性右副承旨李肇源假注書李毅采李允謙記事官金景煥承膺祚二提學沈煥之檢校待敎沈象奎李存秀以次侍立時至左通禮跪啓外辦上具翼善冠黑圓領袍出宜春門乘輿左右通禮前導至帳殿前降輿仍詣板位行四拜禮皇朝人子孫忠臣子孫參班人以次行禮訖上曰司香官已爲盥手乎仁浩曰盥洗位不爲設置矣上曰不爲盥洗之司香官拿處出榻敎仍敎仁浩肇源曰承旨等盥手後進詣帳殿前焚香可也仁浩等承命如儀訖左通禮跪啓請行禮上行四拜禮參班人以次行禮左通禮跪啓請乘輿左右通禮前導至降輿所上曰以求助之意仍有次對來會之命應參者一齊備待待下敎卽爲入侍事分付仍還內諸臣以次退出
정조 22년
戊午五月初十日卯時上御暎花堂左副承旨入侍時左副承旨尹致性假注書李毅采李允謙記事官承膺祚金景煥以次進伏訖上曰左承旨右副承旨入侍出榻敎行左承旨洪仁浩右副承旨李肇源以次進伏上曰大臣備局堂上引見賤臣承命出傳與右議政李秉模兼戶曹判書金華鎭行左參贊鄭民始行上護軍金持默右參贊沈煥之禮曹判書趙尙鎭刑曹判書趙鎭寬行護軍徐有大李漢豐徐龍輔李益運行大司諫李太亨執義柳畊司諫沈奎魯掌令鄭㝡成持平李東煥獻納丁志元正言申溆偕入進伏訖命書榻敎曰大臣入侍時引接做錯之當該注書拿處秉模曰旱炎蒸熱侵早勞動聖體候若何上曰別無損節矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰今年節候較常年頗早而旱氣漸熾一霈尙靳言念民事誠甚渴悶昨宵齋所明發不寐今日行禮非不憊矣且値齋日而仍有賓對來會之命者以此憧憧之念冀有嘉謨之可以弭災也不緊文書雖不必稟奏而如有可以得雨之方則一一敷陳以爲對揚之地可也大抵人事失於下則災祲見於上固是易知之理也朱夫子以爲風雨時霜露降山不童水不涸方可謂位育之功蓋雨暘時若由於方寸年穀豐歉實係民命而秧節如是愆期則來頭民事將何以爲之乎秉模曰昨年則五月二十四日始雨至二十八日大霈均洽而今年則尙未得一霈實爲可悶但今雨意頗多繼此霈霔則移秧尙不至太晩矣上曰農節早晩輒以榴花驗之今則花已開而子已結節序殆若已過初伏矣禱雨之擧固宜不日設行卿意則何如秉模曰姑俟望間不得雨然後爲之似好矣上曰望前儻或得雨耶此後雖連値齋日而凡係民事則當隨處酬應矣丁卯日始雨則從後大霈自古已然故蘇東坡亦曰丁卯又雨云今月初四卽丁卯日而是日也已見霑灑之喜然則亦有可望於渴望之餘乎他道則鋤犁之雨雖曰沃焦而猶可幸也湖西則大不成說且道伯狀語初不別白只言祈雨祭設行云而某郡某縣亦不指的言之此緣年紀衰頹事事昏憒而然耶韓用龜何不隨處指導仍敎曰古則月六賓對將臣不敢懸病者自有法意居留亦佩符之任也韓用龜則自居留以後前後次對每每懸頉不爲進參此亦紀綱所在寧不駭然此等處廟堂一不董飭輒煩辭敎可謂勞逸之倒置也方欲以湖西雨澤事有所詢問使卽進參事有司堂上出去分付鎭寬承命出傳命書榻敎曰居留亦佩符之任尤異於諸宰況身在京中輒事懸病當該留守韓用龜爲先推考以政院事言之今日行禮時凡干擧行莫非做錯昨夜下敎不啻丁寧而政院則不卽分付於禮曹禮曹則只待政院之知委至使莫重擧行自致遲滯於門外此已萬萬駭然而又有顚倒者今曉下敎以爲承旨若已廳坐則直來永肅門不然則自永肅門入來詣閤於宜春門仍爲廳坐可也云而及其詣閤也節節反是此蓋承旨之太浮動故也仍敎秉模曰去夜以車心光事箕伯處回諭傳敎卿果見之耶秉模曰箕伯狀本已爲得見而夜下傳敎姑未見之矣上曰車義士卽萬古一人也不有此人吾東禮義之稱於何可考在朝家尙其義錄其後之道固當拔例顧恤故令道臣搜訪其後孫給糧馬上送則車心光之上來也其所自期大則崔性烈之宣薦次亦張夢說之別軍職宜其留京希望而特以養親念切急於歸覲他不計較往訴兵判決意還鄕而慮或爲兵判之所挽乃爲托辭曰家有老親而無他兄弟身亦姑未婚聚云爾則只爲明言其養親之無人以此情私萬無留京之道故也然則成就一人有何難事而灣尹之到底窮査多般吹覓至於搜索婚單之境滿紙論列極其瑣屑謄報于監營竟至登聞者抑何意也若使有識之眼見此狀本則將謂斯何眞所謂不可使聞於隣國也見今邪學未熄義理漸晦之時此等細微處亦不可一毫泛看矣以道伯言之自其爲吏判時以車信用首擬於官職望其意亦足可尙而今番車心光搜訪之擧適在重臣按藩之時則事非偶然固宜隨事顧護而及見狀辭大違所料與初政相反者亦何意也夜下回諭中其狀本使之卽爲洗去云者卽是爲重臣深慨之意也上曰次對爲之秉模曰大丘判官洪履簡義城縣令金喆淳姑令還任之命寔出於先責補劓行且勘罪之聖念而第繡啓體重囚供設或有可原可據之端恐不可不及時更査以示直指之嚴急本道方有他邑行査之擧亟令依此例査實馳啓後仍令該府稟處何如上曰卿言甚爲得體兩倅要皆從當勘律之人而以目下所見誠有繡啓體輕之歎竝依卿所奏施行可也出擧條上曰初四日享班吏判之侍衛懸頉太近占便而旣曰病矣厥翌日之亦卽膺命於政牌者豈非顚倒之甚乎此等事自廟堂何不提飭也秉模曰前夜赴政纔退之人到晩稱病於享所侍衛翌又出膺政命去就顚倒難免取便之跡當該別雲劍金載瓚爲先從重推考何如上曰依爲之出擧條上曰言端旣出矣大抵兵曹所管卽空闕及各門守直等事也兵判之常時不能申飭政令莫重守直每於摘奸時執頉固已可駭而況以故相之姪故相則爲兵判時無不隨處察飭予至今思之此兵判則凡係所管與所掌不爲着念修擧未知何爲而然也蓋大臣衙門如闕內之司饔院內司僕闕外之宣惠廳奉常寺等處除非大事則不爲摘奸者以其敬大臣而然也再昨適使宣傳官摘奸於各處以試渠輩之勤慢以驗該堂之修飭而內外司僕其所執頉非一非再甚至景慕宮慶熙宮則守門無人云此豈成說乎又敎曰有何可稟之事耶秉模曰其外別無可稟者而方當悶旱求助之日未能出意見仰奏以副勤諮之聖念臣不勝慙悚之至矣上曰就座民始曰昨今日候有得雨之望而凡事有備則無患今年三南還穀留庫必不實而麥還則例皆隨捧卽分無留置者今年諸道麥還嚴守分留之法多置留庫以爲儲穀之道似好故敢此仰達矣上曰所奏甚好依此知委可也出擧條上曰臺諫進前太亨等曰鄭妻事云云上曰不允出擧條德相事云云上曰不允出擧條尙喆事云云上曰不允出擧條十一字刀割能賊事云云上曰不允出擧條夏賊事云云上曰不允出擧條太亨等曰國榮事云云上曰不允出擧條明謙事云云上曰不允出擧條宇偉等事云云上曰不允出擧條九宗事云云措辭竝見上出擧條上曰有新啓乎太亨曰目下事卽李勉兢請罪也仍奏曰行幸時百官門路自有規例云云纔發端上曰行幸云云百官門路云云太不着題矣仍命書榻敎曰行大司諫李太亨遞差又命書榻敎曰昨日坐直承旨李勉兢擧措無非駭然集成門標信不爲知委禮曹郞官處亦不分付以致莫重擧行之過時詣閤門路之自下擅改尤爲駭然爲先施以不敍之典上曰其外諸臺如有所懷陳奏可也畊等曰倉卒未及構思矣上曰雖倉卒間若知書思對命之義則寧有是也命書榻敎曰再昨日以求助之意有所下敎今又勤諮入侍三司皆不進前奏啓竝從重推考畊等曰臣等言議巽軟見識謏寡俱不合於淸朝耳目之任而今當北苑望拜之日義重參班粗效微分矣卽者賓對有命倉卒登筵而方當悶旱求助之時莫效一言之仰副至承問備之責臣等滿心惶恧無地自容以此顔面其何敢晏然仍冒於臺次乎請命遞斥臣等之職上曰勿辭亦勿退待而退思補過之方可也出擧條命次對先退命書公事判付訖仍命退承史以次退出
정조 22년
行都承旨李晩秀未肅拜行左承旨洪仁浩坐直行右承旨李益運未肅拜左副承旨李海愚坐直右副承旨魚用謙未肅拜同副承旨李始源未肅拜注書洪奭周病尹命烈未肅拜假注書李毅采仕呂東植仕直事變假注書李弘源仕
정조 22년
李海愚啓曰行大司憲宋煥箕在外執義柳畊掌令鄭㝡成持平尹涵李東煥病不進掌令李益恢未肅拜監察茶時之意敢啓傳曰知道
정조 22년
李海愚啓曰明日常參經筵取稟傳曰停
정조 22년
李海愚啓曰事變假注書尹孝植身病猝重勢難察任今姑改差何如傳曰允
정조 22년
尹孝植改差代以李弘源爲事變假注書
정조 22년
李海愚啓曰事變假注書李弘源時無職名令該曹依例付軍職冠帶常仕何如傳曰允
정조 22년
傳于洪仁浩曰都承旨左副承旨右副承旨許遞與未差之代前望單子入之待下批待開門牌招察任
정조 22년
承旨前望單子入之李晩秀李益運魚用謙李始源落點
정조 22년
李海愚以刑曹言啓曰依下敎皇壇守僕王道寬各別嚴杖究問則所供內以爲昨日望拜禮時闕字牌所當先爲陪來而臨急失措已是罔赦之罪且盥洗位亦未排設而下詢之時敢以已排設之意率爾仰奏自犯欺罔之科萬死無惜云矣渠以莫重壇所之守僕應行之儀式旣不能如例擧行至於盥洗位之未及排設而肆然誤達尤爲痛駭所當嚴刑照律而旣有捧供草記之命上裁何如傳曰過齋後更爲嚴杖草記可也
정조 22년
李海愚以義禁府言啓曰平安監司閔鍾顯狀啓內麟山僉使李春興爲先罷黜其罪狀令攸司稟處事啓下矣李春興時在任所云依例發遣府書吏交代後拿來何如傳曰待待命拿囚可也
정조 22년
禁府啓目前假注書李允謙原情云云傳旨內辭緣泛稱遲晩刑推得情何如判付啓附過放送爲良如敎又啓目禮曹正郞夫宗仁佐郞韓啓翼等原情云云傳旨內辭緣泛稱遲晩竝只刑推得情何如判付啓附過放送爲良如敎又啓目礪山前府使李尙說原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允又啓目陽智前縣監趙時衡朴宗海申夔相等原情云云傳旨內辭緣泛稱遲晩竝只刑推得情何如判付啓除刑推議處照律爲良如敎
정조 22년
戊午五月十一日卯時上御重熙堂同副承旨入侍時同副承旨李海愚假注書呂東植記注官金良倜記事官承膺祚以次進伏訖上曰承旨中有當遞免人乎海愚曰都承旨則老病難强而左副亦以軍士房劇任爲難矣上曰內閣仕進人入侍承膺祚承命出傳與檢校提學鄭民始沈煥之原任直提學徐浩修金載瓚徐龍輔鄭大容檢校直提學李晩秀原任直閣金勉柱南公轍金祖淳李始源檢校待敎沈象奎李存秀偕入進伏民始曰旱炎蒸熱日間聖體候若何上曰連以悶旱焦勞度日甚可悶也每有其雨之望而旋卽杲杲矣今日則比前愈緊益切顒望矣民始曰今日日候必有得雨之望矣上曰及今霈然猶爲未晩而不可弛心者最是湖西一路也民始曰湖西則比他尤甚誠爲悶切矣上敎大容曰受由之行何時入來而鄕曲之旱勢民事果如何大容曰牟麥則優爲免歉而秧坂之惜乾則方緊急矣上曰似聞都下井水亦多不足之患云果然否民始曰此非但今番之旱蓋自開春來未有一番大霈故然矣上敎浩修曰卿之病勢今有加減而雲觀之任已爲遞免否浩修曰病狀較勝而提擧之任纔蒙恩遞矣命退諸臣以次退出
정조 22년
戊午五月十一日卯時上御重熙堂左承旨入侍時行左承旨洪仁浩假注書呂東植記注官金良倜記事官承膺祚以次進伏訖上曰時囚勿拘齋日今日捧供待判下以草記照律出榻敎仍命退承史以次退出
정조 22년
行都承旨李晩秀坐行左承旨洪仁浩坐行右承旨李益運坐直左副承旨李海愚緣故出右副承旨魚用謙坐同副承旨李始源坐直注書洪奭周病尹命烈未肅拜假注書李毅采仕呂東植仕直事變假注書李弘源仕
정조 22년
洪仁浩啓曰大司憲宋煥箕在外執義柳畊掌令鄭㝡成持平尹涵病不進掌令李益恢未肅拜持平一員未差監察茶時之意敢啓傳曰知道
정조 22년
李益運啓曰自明日二十一日至視事頉稟之意敢啓傳曰知道
정조 22년
傳于魚用謙曰十五日次對進定於今日
정조 22년
李晩秀啓曰諸承旨持公事入侍事命下而十五日次對進定於今日次對日持公事入侍例不得爲之何以爲之敢稟傳曰當此悶旱焦勞之時何拘格例乎仍爲詣閤
정조 22년
魚用謙啓曰京畿監司李在學依下敎來待矣傳曰入侍
정조 22년
李益運啓曰刑曹判書趙鎭寬參判李義綱參議金達淳依下敎來待矣傳曰入侍而詳覆囚幾名錄啓囚幾度京囚已完決未完決幾名京外死囚未判下未回啓幾名區別錄出名數持入
정조 22년
傳于魚用謙曰大臣備局堂上引見
정조 22년
傳于魚用謙曰軍士房承旨入侍
정조 22년
以摠戎使金持默狀啓龍巖寺庫舍十二間燒燼事判付內啓下備邊司爲旀不謹檢察以致十餘間庫舍之燒燼卽此一事紀律可知事在昨日而朝者賓筵以本廳穀物事上下酬酢不啻諄諄則初不槪及於失火事縱未聞知亦甚駭然當該摠戎使金持默施以不敍之典城將令新帥棍汰管庫之校付之攸司考法嚴治以懲日後嚴飭改葺後自本司摘奸形止草記爲良如敎
정조 22년
備邊司以申大顯爲摠戎使
정조 22년
傳于李始源曰坐直承旨入侍
정조 22년
吏曹口傳政事以金守基爲南陽府使宋益休爲礪山府使鄭觀輝爲萬頃縣令鄭昌耆爲古阜郡守光陵令單朴休源盈德縣令李潞秀陰竹縣監安命遠相換
정조 22년
傳于魚用謙曰下直守令留待
정조 22년
備忘記礪山都護府使宋益休下直長弓一張長箭一部片箭一部筒兒一箇賜給
정조 22년
李晩秀以弘文館言啓曰應敎李翊模校理朴崙壽連呈辭單不爲行公與新除授副校理趙德潤修撰尹益烈副修撰尹序東竝卽牌招察任何如傳曰允
정조 22년
以副修撰尹序東牌不進罷職傳旨傳于洪仁浩曰只推
정조 22년
魚用謙以都摠府言啓曰入直內三廳武兼禁軍及軍兵等中日習射自十三日十六日十九日至姑停之意敢啓傳曰知道
정조 22년
魚用謙以摠戎廳言啓曰都城主脈補土所頹傷處四月二十六日始役自北曲城九蹲峯至普賢峯下新石築九十九處補築一百五處合二百四處今月十一日完築畢役之意敢啓傳曰知道
정조 22년
洪仁浩以義禁言啓曰時囚罪人李尙說本府議啓內捧稅之規何等嚴重而或致濫觴捉船之際不能察飭而有此民怨揆以法意殊極可駭罪取考律文則大明律多收稅糧斛面條有曰凡各倉收受稅糧多受斛面杖六十不應爲條有曰凡不應得爲而爲之事理重者杖八十名例有曰二罪俱發以重者論大典通編推斷條有曰犯私罪杖八十奪告身三等犯枉法受贓外笞杖竝收贖云矣李尙說從重論杖八十收贖奪告身三等放送何如傳曰允如有功議各減一等可也
정조 22년
洪仁浩以義禁府言啓曰李尙說杖八十收贖奪告身三等照律草記批旨內如有功議各減一等可也事命下矣李尙說海安君八寸親云議減一等杖七十收贖奪告身二等之意敢啓傳曰知道
정조 22년
洪仁浩以義禁府言啓曰時囚罪人趙時衡申夔相本府議啓內不有還穀之體重其所反作數甚夥然朴宗海吏逋民還之未捧旣已査發拖至歲末掩匿不報論其罪狀俱極可駭罪取考律文則大典通編倉庫條有曰虛錄守令徒三年定配又五年禁錮反作守令以虛錄律論掩置之後官徒配勿揀赦前推斷條有曰犯私罪杖一百以上告身盡行追奪云矣趙時衡申夔相告身盡行追奪徒三年定配又五年禁錮而過年限者禁錮分揀曾有定式趙時衡申夔相等年今六十七俱是過年限者禁錮則分揀趙時衡告身盡行追奪忠淸道大興郡光時驛徒三年定配申夔相告身盡行追奪江原道春川府保安驛徒三年定配朴宗海以掩置之後官告身盡行追奪忠淸道文義縣德留驛徒三年定配勿揀赦前而竝以議啓內辭意具罪目依例發遣府羅將押送于各其配所何如傳曰允如有功議各減一等可也
정조 22년
洪仁浩以義禁言啓曰趙時衡告身盡行追奪忠淸道大興郡光時驛徒三年定配申夔相告身盡行追奪江原道春川府保安驛徒三年定配朴宗海告身盡行追奪忠淸道文義縣德留驛徒三年定配勿陳赦前照律草記批旨內允如有功議各減一等可也事命下矣趙時衡七代祖世勛靖國功臣豐陵府院君七寸親申夔相六代祖湛扈聖原從功臣東昌尉異姓五寸親朴宗海十三代祖訔佐命功臣錦昌尉玄孫云竝功議各減一等告身盡行追奪徒二年定配之意敢啓傳曰知道
정조 22년
禁府啓目新寧縣監南正和原情云云傳旨內辭緣泛稱遲晩刑推得情何如判付啓襲謬之罪在所難逭而亦與故犯有異多屬於前官事以此以彼合有參量以公罪考律區別功議勘處待城門開使之卽刻還任爲良如敎
정조 22년
洪仁浩以義禁府言啓曰時囚罪人南正和原情公事判付內襲謬之罪在所難逭而亦與故犯有異多屬於前官事以此以彼合有參量以公罪考律區別功議勘處待城門開使之卽刻還任事命下矣南正和傳旨內還穀單代四千餘石錢還捧上四百餘兩事雖襲謬罪在違法拿問處之罪取考律文則大明律制書有違條有曰凡奉制書有所施行而違者杖一百矣南正和杖一百以公罪收贖而其十四代祖在開國功臣達城尉異姓五寸親云功議各減一等杖八十以公罪收贖放送之意敢啓傳曰知道
정조 22년
賑恤廳啓目粘連全羅監司李得臣畢賑狀啓回啓云云營邑鎭牧之臣承藉德音殫竭誠力旣是職分內事而道臣亦無勤慢區別之事自本廳無可論列是白遣自備數爻之三百石以上者旣已別單登聞令該曹考例稟處穀物之會錄會減依狀聞施行何如判付啓依允爲旀湖南自備邑營賑與設賑未聞殊異之勤勞雖善爲不過職分內事亦未必人人而損廩則不爲還下送足矣令該曹稟處一款安徐爲良如敎
정조 22년
兵曹啓目粘連慶尙道左右兵營屬邑鎭軍兵今春官鎭門聚點時蔚山府使李廷仁等矣官鎭門聚點係是詰戎之政則軍兵老弱戰馬瘦瘠俱極疎忽蔚山等九邑當該守令竝從重推考罪各杖八十收贖公罪施行何如判付啓依允爲旀沈公著金仁柱宋倫載等功議各減一等李廷仁洪益烈李鎭熙林淵浩等段功減一等爲良如敎
정조 22년
又啓目粘連廣州府屬邑軍兵今春官鎭門聚點時橫城縣監崔秉敎矣官鎭門聚點亦是詰戎之政則軍兵闕點不在多少從重推考罪杖八十收贖公罪施行何如判付啓依允爲旀功減一等爲良如敎
정조 22년
持平李東煥疏曰伏以臣以性則疎迂以識則顓蒙倥侗晩叨科名倥侗然一介物幸而遭聖明之世區區素抱只是殫試奉公四箇字而已乃者柏府除旨遽降於病伏呻吟之際屢速違傲悚惶悶迫亦有日矣日昨北苑望拜之禮義重參班章皇出肅而方當我殿下悶旱求助之辰前席登對莫副勤諮之盛意而誨責備至至承退思補過之敎顧臣罷軟何敢對揚其萬一而亦何顔仍冒於言責之任乎伏乞聖慈亟賜鐫免以安微分焉仍伏念我殿下膺黃河一淸之運慕丹蓂五紀之治自在嗣服之初每擬圖成至治建萬世開太平之基而堯天舜日竚復明於今時矣奈之何近年以來世道日卑紀綱日弛風俗日渝治平之效漠然無跡以殿下聰明睿智反顧初心抑或有誠意之漸不如初而然歟耿耿憂愛之忱實出肝膈不量僭妄之罪敢以二字修省敷陳五條所懷庸備崇嚴之下惟聖明裁察焉其一曰敬天人君處崇高之位居得肆之地所畏者天而已矣天者理也一念之萌不合於天則是違天也一事之行不循乎理則是慢天也此聖王所以小心翼翼而大易所以日乾夕惕者也噫天之視聽自我民視聽高高在上其鑑孔昭蚩蚩在上至愚且神人主一心其幾甚微而善惡之效捷於影響樞機之發驗於言動則宋景一言熒惑三徙商野六責大雨千里其心術隱微之際天地感應之理不可誣也我殿下履端以來乾文地道草木群生皆得其樂而對越上帝恒懋時敏之學智周萬物克加日新之功緝熙無間庶幾天心之底豫而不意仁愛之天彌月果果欲雨未雨多日醞釀或灑或止切望雲霓則四野焦赤之狀九重精白之誠孰不渴急憂悶而上天必有孚感之理而霈然之望庶有期於不日矣然而警戒我宸衷飭勵我臣工欲使加勉於修省之方也先儒曰天人之際精祲有以相盪善惡有以相推事作於下象動於上陰陽之理各孚其感水旱之災隨類而應以此言之今時之旱雖未詳指爲某事之應天道不慆災不虛生則其恐懼修省應之以實不以文者其可造次間所忽者哉然則我殿下敬天之道或有間於對越而然歟恐懼修省之方或有忽於造次而然歟於此數者殿下之勤心用工靡有不極而今玆亢旱臣實未曉其故洪爐點雪終必消融止水纖塵不足爲累而古語云殷憂啓聖多難興邦此亦殿下奮勵振作啓聖興邦之秋又安知仁愛之天不以是試之於我殿下耶噫求言而得何嘉言進言者何言切時臣固知殿下之一念憧憧錦玉靡安凡諸章奏之可取者未嘗不留神而入臣從事實地言行相副者甚鮮故殿下亦不得眞積力久徒作紙上之文具耳伏願聖明法古聖寅畏之義動以天則務積誠意加勉於修省之方則此實旱不爲災之一大機也惟聖明懋哉懋哉其一曰祈永猗殿下承列祖積德之基奉兩宮三朝之歡內而百各司外而億兆民之上洪纖巨細無不躬率於天覆範圍之中則受祖宗付托之重果何如哉凡群下攢祝之情擧切於保嗇聖躬而文王之日不遑暇給大禹之陰常惜分寸或値天災則惕念而軫弭災之道或値歲飢則殫誠而軫濟民之策丙枕靡安每多坐待朝之時庚牌屢飭每敎進接晝之擧公車無滯萬幾親接則何事非聖慮之所及也何物非聖化之所推耶玉候之勞損實有欠於黃老養性之德則此漢皇子所以進諫於光武而顧臣憂戀之忱自切於斂福而祈永者也噫召公以諴小民爲祈永之本程子詠金丹鮮壽民之方時有古今政無古今談古人已然之跡曷若圖今日將然之效乎人之爲福莫貴於壽而德以得之則自古帝王之以德得壽者歷歷可記五帝以上尙矣無論而唐虞以降堯有欽明之德而堯之壽百有餘歲舜有濬哲之德而舜之壽亦百有餘歲禹之壽以其勤儉之德也湯之壽以其日新之德也顧其時則時和歲豐物阜民安咸躋於仁壽之域而鼓之舞之莫不黃髮而鮐背也猗歟今時我聖上萬年之嘉會也以堯舜禹湯之德踐堯舜禹湯之位則奉南山之杯斟北斗之觶祝無期之大年此正我聖上祈天永命之時也伏願聖明委任有司不親細務頤養玉體無或少損俾慰億萬生願戴之望則霑煦涵育之化自底周洽於壽域雨露之中此實祈永之本恒存此心加勉於修省之方則此亦旱不爲災之一大機也惟聖明懋哉懋哉其一曰用人天生一代人才足了一世之事惟在人君推誠而求之隨才而任之耳惜乎後之人君者不知用人之要而每發無才之歎也我殿下照臨群下今已卄年于玆矣其優劣臧否必皆洞燭而涇渭之矣上自公卿下至百執事誰可以爲公卿誰可以爲牧伯各適其用而時象澆漓庶事叢脞以至莫可收拾則未知殿下亦臨朝發歎於人才之無耶噫奎閣華選朝多吉人之藹巖穴旁求野無遺逸之歎周庠之菁莪魯泮之絃誦皆是化囿中物人才之美於斯爲盛殿下果皆灼見愼簡悉心委任則豈無碩輔良弼擔當國事者乎且以宣廟朝言之李恒福李德馨申欽李廷龜諸賢皆簡自宸衷拔於郞署平日不知其人臨難何以效其用乎噫世遠人亡今人多不如古人而十室之邑必有忠信則環東土數千里疆域或有育德山林者或有需世經綸者矣臣未知何處何人爲育德需世之才而殿下加勉於致誠盡禮廣求博採則今之世安知無申李諸彦之才耶蓋我國用人之法不量人器之如何徒尙地閥之高下則至於草野疎逖之蹤雖或有其人而多有終老於牖下者於乎惜哉名門右族未必皆賢草野疎蹤豈皆無才旣得賢輔使之經綸國事旁招列位則剛方正直之人出而爲殿下之臺諫矣學古多聞之士出而爲殿下之講官矣百執事奔走之職可得庶吉矣八方州拊字之任可得其才矣內外得人何患不治只因殿下旣不得灼見而愼簡又不得推誠而委任廟謨非不親裁而治效未究讜言非不留精而奬拔無聞群下之奔走職業者只效奉文書事彌縫而已夫如是則殿下雖有願治之心而終無願治之效矣噫關北卽關防之最重地也素稱弓馬之鄕而近來則武技不習多事儒業者只竊儒名而反恥武人之稱也玆曷故焉多年積工於武技及其成功也最名宦者不過一武兼之銜也雖有凡民之俊秀者逖矣遐土之人棲遑京邸一守宰亦不得容易求得則徒爾勞心蕩然耗産而已其於得武科而效其力者凡幾人矣莫重關防日後之需不可關念處也臣愚死罪竊以爲愼揀碩輔託以心腹擇任臺臣寄以耳目勿以一人之非而竝其任而輕之勿以一事之失而竝其全才而棄之勿以疎逖而有所輕忽勿以親近而有所顔私取捨一徇乎公議擧措皆得其中道繩繆之言許其忠直而毋斥其狂妄淳素之人許其質實而毋責其疎愚嚴飭銓曹務恢公平戒諭卿宰務薦人才殿下亦宜自謨必以大公至正之道照臨於上進退予奪皆服人心則不待屢年一變至治春臺化日庶復見於今時矣殿下何憚而不爲伏願聖明惟誠得人實心做去加勉於修省之方則此亦旱不爲災之一大機也惟聖明懋哉懋哉其一曰保民惟天建后實佑斯民非爲一人逸豫而已周王民嵒之畏夏后朽索之戒鄒聖保民之訓夫豈徒然哉人主之於民猶父母之於子也疾痛疴癢恫若在己飢寒暑雨視之如傷則我殿下每一念及於此亦未嘗不若恫視傷而筵席之間詢問申勤經綸之上辭敎懇惻當其飢歲每軫蕩滌之政慮其殿屎常軫賑濟之策八域窮僻之鄕谷谷坊坊無一夫不霑盛化則我聖上爲民保養之方可謂至矣盡矣而生靈之困窮未有甚於此時此其故何哉臣之所未解而殿下於淸宴之暇施措之際點檢旣往反求自疑耶有一於此生民休戚係於守令惠鮮之政雖出於上而奉行之責實在於牧守漢宣帝以二千石爲與我共理唐太宗書令長之名於御屛常目在之可謂知保民之要顧今雄府大都所以庇國如湖南之全羅靈南嶺南之慶尙晉安湖右之忠淸公洪其他諸路各有煩要苟得其人則庶可責保民之方而苟非其人則此不但民受其害猝有緩急何所依恃且近來守令之數遞亦是朝家十分詳審處其迎送之際爲弊不一而又其所迎者未必賢於所送者而蔭官雖曰苽期之有限而至於文武則苽期尤爲促迫故爲守宰者皆知五日京兆而初不欲出言發力以爲遠圖之計也設或得一善謨初欲設施於蘇瘼而有或徑遞而未果有或有初而鮮克案上之舊牒徒歸文具之備民間之傳令反作撓民之端伏願聖明博詢廟堂與議銓官愼揀之謨與迎送之弊尤宜詳悉而加勉於修省之方則此亦旱不爲災之一大機也惟
정조 22년
戊午五月十二日申時上御誠正閣軍士房承旨入侍下直守令同爲入侍時右副承旨魚用謙假注書呂東植記事官金景煥記注官金良倜南陽府使金守基礪山府使宋益休金堤郡守金相穆古阜郡守鄭昌耆萬頃縣令鄭觀輝以次進伏訖上命守令進前守基等以次進奏職姓名命守基奏履歷守基曰參下宣傳官訓鍊主簿判官都摠經歷忠淸水虞候北虞候朔州府使矣敎相穆曰爾之除守令今爲幾次相穆曰今爲第二次矣命擧顔敎曰誰之族也用謙曰故重臣金鎭商之孫也敎昌耆曰汝則初爲郡守乎昌耆曰然矣上曰該邑近成弊局頗爲難治汝家之人與他自別須副朝家擇差之意可也命宣諭別諭訖敎曰七事則除之下去勉爲之也守基等先退命書摠戎使狀啓判付訖用謙曰摠戎使金持默施以不敍之典事命下矣將兵之任不可無一刻兼察之人何以爲之乎上曰前摠戎使申大顯代察牌招聽傳敎可也出擧條命書榻敎曰摠戎使金持默不敍之代除時任諸營將臣擬入又命書傳敎曰新除授摠戎使待下批牌招傳授密符及敎諭書用謙曰今日賓對之特命進定亶出於我殿下悶旱求助之盛意而兩司諸臺無一人進參揆以國體誠極未安一竝從重推考何如上曰依爲之出擧條命書傳敎曰承旨房仍左承旨爲推考房右承旨爲軍士房命退承史以次退出
정조 22년
戊午五月十二日申時上御誠正閣坐直承旨入侍時右副承旨魚用謙假注書呂東植記事官金景煥記注官金良倜以次進伏訖上曰扶安縣監如已來待入侍可也賤臣承命出傳與扶安縣監李允行偕入進伏上敎允行曰自爾莅任毁譽相半今番賑政後治績頗聞極爲可嘉今則邑事亦爲閑歇乎允行曰今則別無緊急事矣上曰該邑之雨澤農形見果何如允行曰去月卄八之雨有水根處皆爲移秧雖不遑汲而方顒俟周洽矣上曰本邑距珍山爲幾里耶允行曰一百五十里矣上曰珍山囚朴贊儀獄事爾或聞知否允行曰未得聞之矣上曰沿峽地異無怪其未聞矣蓋當初朴哥偸葬於李萬吉爲名人家山李哥率其家屬而往禁之狼藉作拏至於破掘之境朴哥卽亂打李哥殆同當下致命以至成獄蓋以獄理論之朴哥固當依律而道啓則以爲李哥旣有破掘之擧則朴哥之犯手有子復父讎之義云云該曹則以爲朴哥之情理雖切獄體不當如是請推道臣使之更査云云判付以重倫常之義不許該曹之請矣其後李哥之子又爲擊錚故更觀査案反覆究閱則當初李哥之所犯未知其如何而其致命則無疑道啓之子復父讎云者未知其得當與否且獄難遙度而以貪富强弱之勢論之則朴哥亦似稍優矣常以此事耿耿於心爾以道內守令適來故有此言及何以則有査出之道耶明日卽爲下去詳細廉探之地可也原文案過齋後卽當判下而當令道臣定爾査官其前預爲採探以待好矣仍敎曰聞有親病果如何允行曰筋力則頗好而每致添損矣上曰情理則雖離捨亦當有先公後私之義矣命先退上曰摠戎使薦望催促擬入賤臣承命出傳仍命退承史以次退出
정조 22년
行都承旨李晩秀坐行左承旨洪仁浩坐直行右承旨李益運坐直左副承旨李海愚坐右副承旨魚用謙坐同副承旨李始源坐注書洪奭周仕尹命烈未肅拜假注書呂東植仕直事變假注書李弘源仕
정조 22년
傳于李晩秀曰承旨入侍
정조 22년
以忠淸監司韓用和狀啓公州等四十一邑祈雨祭次第設行列邑得雨多寡不能消詳登聞致勤提飭惶懍竢罪事傳于李晩秀曰見今雲霓之望處處切緊而豈若本道之爲十倍甚於諸道乎畿甸嶺湖諸邑隣於本道者獨被亢旱者尤豈非莫可究解處乎通一道幾皆禱雨近所未有意者道內或有抱寃莫伸覆盆莫照欲雨不雨踰數旬而跨兩朔乎京中則先行疏決之擧而本道渴急有非京中之比未錄啓諸囚爲先擧槪星火謄出一冊狀聞可以直決者直爲疏放外此莫伸莫照之幽鬱拔例竭誠採察期使干和之事轉爲導和事回諭坐齋時何可敷諭而爲三農一念如灼如沸有此申申卿其着意擧行事一體回諭
정조 22년
李海愚以吏曹言啓曰新除授古阜郡守鄭昌耆辭朝出去之路落馬重傷時月之內萬無起動之勢當日辭朝給馬下送之守令不可遲待其病差卽爲改差依下敎口傳備擬以入而待下批依前下敎當日給馬下送之意敢啓傳曰知道
정조 22년
李海愚以吏曹言啓曰慶源府使未差之代依下敎口傳備擬以入而待下批當日下送之意敢啓傳曰知道望筒過齋後當啓下以首望人差送可也
정조 22년
吏曹口傳政事以趙蒙錫爲慶源府使
정조 22년
戊午五月十三日寅時上御重熙堂承旨入侍時行左承旨洪仁浩記事官洪奭周金景煥記注官金良倜以次進伏訖上曰錄啓案刑曹果已看閱乎雖別無疑端者亦必使之逐條論列而審理疏決體段有異審理則只刑官論啓疏決則大臣法官三司同爲登筵議決昨年則用審理例而今年則欲略倣疏決之例一二日一次大臣開坐本司取見獄案仍以意見論列入啓之意報于大臣也這這入啓然後可以預加講究此意亦令秋堂知悉仍敎仁浩曰承旨持此文案單抄要語付籤紙頭以入可也仍命退承史以次退出
정조 22년
戊午五月十三日巳時上御重熙堂承旨入侍時同副承旨李始源記事官洪奭周金景煥金良倜以次進伏訖上曰抄啓文臣之入來鑄所者竝令入侍賤臣承命出與抄啓文臣金近淳申絢曺錫中偕入進伏上曰爾等四人各持此文案一卷單抄要語付籤紙頭以入也仍命退諸臣以次退出
정조 22년
戊午五月十三日戌時上御重熙堂承旨入侍時行右承旨李益運假注書呂東植記事官金景煥記注官金良倜以次進伏訖上曰俄者所下秋曹文案諸文臣各受幾度而已爲抄出者亦各幾度知入可也賤臣承命出傳回奏曰金近淳曺錫中洪奭周各受四度申絢則九度而金近淳申絢曺錫中所抄各爲一度洪奭周則雖無一度抄出者而大綱則看過一遍云矣上曰須務精抄毋或一條遺漏而速爲書入之意諭之可也命退承史以次退出
정조 22년
行都承旨李晩秀病行左承旨洪仁浩坐直行右承旨李益運坐直左副承旨李海愚坐右副承旨魚用謙坐同副承旨李始源坐注書洪奭周仕尹命烈未肅拜假注書呂東植仕直事變假注書李弘源仕
정조 22년
傳于李晩秀曰傳香承旨馳詣宗廟景慕宮奉審摘奸以來
정조 22년
傳于洪仁浩曰承旨入侍
정조 22년
戊午五月十四日寅時上御重熙堂承旨入侍時行左承旨洪仁浩記事官洪奭周金景煥記注官金良倜以次進伏訖上曰本司坐起今已來會乎卽爲知入賤臣承命出問回奏曰已爲來會云矣仍命退承史以次退出
정조 22년
戊午五月十四日卯時上御重熙堂承旨入侍時左副承旨李海愚假注書呂東植記事官金景煥記注官金良倜以次進伏訖上曰入直待敎及堂后入來抄啓文臣一人入侍賤臣承命出傳與檢校待敎沈象奎抄啓文臣曺錫中偕入進伏上敎象奎曰爾往堂后與曺錫中輩同抄秋曹文案可也命退諸臣以次退出
정조 22년
行都承旨李晩秀內閣直行左承旨洪仁浩坐直行右承旨李益運坐直左副承旨李海愚別入直右副承旨魚用謙別入直同副承旨李始源別入直注書洪奭周仕直尹命烈未肅拜假注書呂東植仕事變假注書李弘源仕
정조 22년
李晩秀啓曰今十七日三角山木覓山漢江遣近侍祈雨祭設行事命下矣何承旨進去乎敢稟傳曰右承旨左副承旨右副承旨進去
정조 22년
戊午五月十五日寅時上御重熙堂承旨入侍時行都承旨李晩秀記事官洪奭周金景煥承膺祚原任直提學徐鼎修原任直閣南公轍以次進伏訖上曰今日則不可不行祈雨祭矣仍敎鼎修曰驪州則雨澤比京何如鼎修曰與京中無異矣上曰湖西則有甚於畿內而京畿兩南之與湖西接界處被旱最甚云矣鼎修曰漢南諸邑間亦有得雨處今年年事大抵近於穴農矣命書傳敎曰靜俟數日而亢暘日日杲杲畿農之愆時非不焦慮言念湖西民情其嗷嗷之狀若在目中朝廷爲四方之表此時禱雨之擧不容少緩不卜日明日受香遣近侍禱雨于三角山木覓山漢江上曰祈雨祭時只龍山江飾龍乎漢江亦爲飾龍乎問于禮判以奏賤臣承命出問回奏曰只於龍山江爲之云矣上曰祈雨祭祭官令吏議斯速塡入而以內閣待敎注書兼史及昨夜堂后入宿之抄啓文臣通瀜塡差其餘亦竝以闕內直宿人差遣事分付仍命退諸臣以次退出
정조 22년
戊午五月十五日辰時上御重熙堂承旨入侍時行都承旨李晩秀同副承旨李始源假注書呂東植記事官金景煥承膺祚以次進伏訖上曰祈雨祭典祀官入侍賤臣承命出傳與檢校待敎沈象奎副司果金近淳申絢偕入進伏上敎象奎等曰爾等則退待于堂后可也象奎等先退命書榻敎曰明日祝文當親撰而獻官諸執事各別齋沐享所嚴飭禁酒進排各司官未必一一齋宿自外進排物種勿爲待令事分付仍以爲例上曰藝文館所在祈禱謄錄持入可也賤臣承命出持入祈禱謄錄命書祝文草訖命退承史以次退出
정조 22년
戊午五月十五日申時上御重熙堂承旨入侍時行左承旨洪仁浩記事官洪奭周金景煥承膺祚以次進伏訖上曰嶺南獄案前伯果能領略乎仁浩曰果能一一領會矣上曰張水元事前伯以爲如何仁浩曰亦以爲恐不可爲一女之節烈而輕用三尺之典云矣上曰秋堂回啓多有生疎處矣仁浩曰獄情緊要多未詳論似以其生疎之致矣上曰祈雨祭進去贊謁者另加齋沐之意招致通禮院掌務官分付可也仍命退承史以次退出
정조 22년
行都承旨李晩秀坐行左承旨洪仁浩坐直行右承旨李益運差祭左副承旨李海愚差祭右副承旨魚用謙差祭同副承旨李始源坐直注書洪奭周差祭尹命烈未肅拜假注書呂東植仕直事變假注書李弘源仕
정조 22년
吏曹口傳政事以洪彝浩爲古阜郡守
정조 22년
戊午五月十六日寅時上御重熙堂承旨入侍時同副承旨李始源假注書呂東植記注官金良倜記事官承膺祚以次進伏訖上命書傳敎曰承旨馳詣受香所奉審摘奸以來仍敎曰齋沐禁酒等節各別申飭爲可而近聞三角山則以祭井之稍遠間或取用於便近處云今番則必勿如是可也始源曰俄聞獻官言近來則不敢如是云矣上曰三角與木覓炬燭之光必相望見行禮時刻亦須相待擧行爲可而漢江享官則亦爲留門入來可也命退承史以次退出
정조 22년
戊午五月十六日卯時上御重熙堂承旨入侍時行都承旨李晩秀假注書呂東植記注官金珍恪記事官承膺祚以次進伏訖上曰一提學如入內閣入侍可也膺祚命出傳與檢校提學鄭民始偕入進伏民始曰風日不和日間聖體若何上曰亢暘轉甚焦勞度日矣畿邑之旱不至太甚而湖西最爲緊急云不勝悶然民始曰湖西則已行禱雨云尤爲可悶矣上曰每於初夏多値旱災誠未知其何故也民始曰我國之農皆爲移秧故此時之旱易於爲災若乾破處則雖於六月得雨未爲晩矣上曰有水根處亦必無旱災矣民始曰水根處尤無可慮矣上曰移秧與乾破優劣何居民始曰乾破則不被旱災雖無得失之慮而工役較移秧倍入故農家之罕爲乾破多作移秧者蓋爲取便也上曰今日雨勢比去夜何如民始曰稍優於昨夜而似有周洽之望矣命退諸臣以次退出
정조 22년
戊午五月十六日三更上御重熙堂承旨入侍時同副承旨李始源假注書呂東植記事官金景煥承膺祚以次進伏訖上曰受香各所竝無頉而亦皆精潔耶始源曰竝爲無頉而精潔則各別祭官輩亦不敢鋪設依幕皆爲露處矣上曰擧行凡節亦果嚴飭否始源曰各別申飭矣上命下標信敎曰崇禮金虎兩門竝令留門以爲祭官入來之地可也賤臣承命出給還入進伏上望見木覓山張燎命承旨起視始源敬起視少頃燎撤上曰享事方罷矣仍命退承史以次退出
정조 22년
以水原留守徐有隣狀啓祈雨祭獻官諸執事職姓名移文修送于禮曹事傳于李晩秀曰獻官諸執事此後後錄狀聞事回諭
정조 22년
戊午五月十七日寅時上御重熙堂承旨入侍時行左承旨洪仁浩行右承旨李益運記事官洪奭周金景煥承應祚以次進伏訖上曰昨日三角高處風氣必尤緊祭官之露處得無難乎益運曰風氣雖緊比之曝陽亦不難矣上曰今日雨意亦漠然可悶矣益運曰今則頗有雨意矣仁浩曰軍士房承旨今已入來軍號封及巡監牌當爲還傳矣上曰唯仍命退承史以次退出
정조 22년
戊午五月十七日卯時上御重熙堂承旨入侍時行都承旨李晩秀行左承旨洪仁浩同副承旨李始源假注書呂東植記事官金景煥承膺祚以次進伏訖上曰秋曹文案當於過齋後卽速判下故判付欲爲預書以置略有出草者承旨等分謄書之可也再明以後此等事亦不得爲之必於今明內書出好矣晩秀等承命分書上曰堂后待令抄啓文臣及直閣待敎亦令入來使之同書而注書亦令校準可也賤臣承命出傳與抄啓文臣金近淳權晙曺錫中黃基天記事官洪奭周原任直閣金祖淳檢校待敎沈象奎偕入進伏祖淳等承命分書上敎晩秀等曰謄書之際各別詳審毋或遺誤可也上曰今日雨勢較昨頗緊矣晩秀曰連有雨意輒致杲杲今則庶有注灑之望矣上覽湖西雨澤狀啓訖敎曰湖西之旱較諸路尤甚矣今於十五日多有得雨處云甚可幸也仍命速出朝報賤臣承命出給上曰獄案若於今日籌坐未盡修啓則秋堂一人就議於大臣隨卽入啓之意招諭曹吏可也賤臣承命出諭又敎曰京囚任百俊完決及龍川朴昌一中和李成三等文案竝爲促入可也賤臣承命出傳又敎曰京囚李錫趾文案更爲就議於大臣以來可也賤臣承命出傳又敎仁浩曰文案之未及入來者爲幾度而判付則今日內可能訖書否仁浩曰未來者爲二十八度而今日內似難訖書矣上曰判付旣預書則外邑獄案之當爲行會亦須預書頭辭待判下卽爲連書下送之意分付可也奭周承命出傳諸臣分書訖命更加校準後命退諸臣以次退出
정조 22년
戊午五月十八日巳時上御重熙堂承旨入侍時行都承旨李晩秀記事官洪奭周記注官金良倜記事官承膺祚檢校提學鄭民始原任直提學徐龍輔原任直閣徐榮輔以次進伏訖上曰左承旨檢校待敎及來待抄啓文臣竝令入侍賤臣承命出與行左承旨洪仁浩檢校待敎沈象奎抄啓文臣金近淳權晙曺錫中黃基天偕入進伏上敎民始曰京外獄案預加講究於齋居之時而自明日此亦不得爲之故必欲於今日內盡爲書置判付矣京囚則因秋堂之多請傅生頗有屈法而畿湖等處亦有一二從輕之類至於湖南諸案反復細繹終未見可疑之端卿其曾經道伯更加詳覽如有可活之案卽爲敷陳也大抵疏決之擧專爲求生於必死而如或偏主傅生此亦未免私意輕重之際最宜審愼矣民始曰外邑獄案須看元文案而檢驗之明的旣未可必文案多委下吏之手又況抄出之際難保其無漏實難據此臆決矣上曰京囚李錫趾之獄實多可疑之端而當初殺越之變如是狼藉到今全宥獄理姑無論亦無以解聽聞之惑矣蓋錫趾旣非先犯又非下手重則以其有些少可疑之跡而直歸元犯豈不稱寃乎民始曰勒歸正犯雖曰可寃而若以正犯之可疑遂不更査正犯直爲全釋則償命之法其將不施乎龍輔曰凡殺越之獄多出於無心而此獄則其所用意便是故殺獄體所在有難全宥矣上曰判付之書置者諸閣臣與抄啓文臣相爲考準而與元啓目相照俾無違錯之弊可也又敎曰判付續當書置右承旨右副承旨使之入侍良倜承命出與行右承旨李益運右副承旨魚用謙偕入進伏上曰湖南文案有可以傅生者乎民始曰反復詳覽實無可疑之端矣上曰今日之雨比昨頗緊祈雨三日之內得此一霈誠爲幸矣民始曰今夏以來初有此雨矣仍命退諸臣以次退出
정조 22년
戊午五月十九日卯時上御重熙堂承旨入侍時行都承旨李晩秀記事官洪奭周記注官金良倜記事官承膺祚以次進伏訖上曰閣臣之入來內閣者使之入侍賤臣承命出與檢校提學鄭民始原任直閣南公轍偕入進伏民始曰夜間聖體若何上曰一樣矣民始曰昨夕之雨可謂快霔誠甚欣幸矣上曰祈雨祭姑不必更爲設行乎民始曰然矣上曰日氣則有如霖潦之時矣民始曰乍晴乍雨有如霖日矣上曰今年節候太早故畓農則今已有晩時之歎矣民始曰在根耕與田穀則不無效矣上曰今若連霔則猶可及已而今日又爲莫然可悶矣民始曰今日亦有雨意矣上曰兩西則勝於三南云矣民始曰兩西則田多畓少且少移秧之處故旱亦不爲災矣仍命退諸臣以次退出
정조 22년
行都承旨李晩秀坐行左承旨洪仁浩坐直行右承旨李益運坐直左副承旨李海愚坐右副承旨魚用謙坐同副承旨李始源坐注書洪奭周仕直尹命烈未肅拜假注書呂東植仕事變假注書李弘源仕
정조 22년
李益運以禮曹言啓曰此時此中何可以辭敎頒宣而民事所關不可或緩再昨之雨雖甚萬幸測雨器水深僅爲寸許伊後姑未更得霈然之澤再次祈雨祭雖明日設行爲可乎禮曹判堂使之入來傳此意卽爲往問于在京原任大臣回奏事承旨奉傳筵敎矣臣承命往問于時原任大臣則左議政蔡濟恭以爲見今黑雲未解雨色霏微稍觀今明日候更議設行爲宜云右議政李秉模以爲雖未及雨雲氣尙濃其在愼重之道姑觀一兩日更議祈雨爲宜云領敦寧金履素以爲甘雨方始至於霑衣以今所見更議祈雨恐有煩瀆之慮云矣敢啓傳曰知道
정조 22년
戊午五月二十日卯時上御重熙堂承旨入侍時行都承旨李晩秀記事官洪奭周金景煥記注官金良倜檢校提學沈煥之原任直閣金祖淳以次進伏訖上曰再昨之雨雖未沾洽祈雨則姑當更竢一兩日乎晩秀曰今亦有雨意姑爲更竢好矣上曰今則有霧氣且有涼意得雨未可必而明日則可望得雨矣祖淳曰再昨之雨城外勝於城內矣上曰湖西則惜乾甚於京畿十六日之雨禮山沔川等邑得一犁而公州等二十四邑僅爲浥塵十八日午時乃是京中釀雨之時而湖西之啓則反謂有霽意且其祈雨祭已過十次云此豈不近於瀆屑乎畿邑之接界於湖西者亦爲最被旱災云矣晩秀曰聞羅州之報則移秧已畢云矣上曰再昨之雨三淸洞近處則何如煥之曰亦爲快霔矣上曰湖中麥農則何如祖淳曰有免歉處有未免歉處矣上曰兩西則聞是大登云矣晩秀曰然矣上曰兩南亦愈於湖中云矣祖淳曰湖南又最勝云矣煥之曰元子宮講學冊子尙未稟定矣上曰過齋後當更議而日熱間則經書姑難且習詩歌似好矣仍命退諸臣以次退出
정조 22년
行都承旨李晩秀坐行左承旨洪仁浩緣故出行右承旨李益運坐直左副承旨李海愚坐右副承旨魚用謙坐同副承旨李始源坐直注書洪奭周仕尹命烈未肅拜假注書呂東植仕直事變假注書李弘源仕
정조 22년
戊午五月二十一日卯時上御重熙堂承旨入侍時行左承旨洪仁浩假注書呂東植記事官金景煥記注官金良倜以次進伏訖上曰秋曹文案明日則早當判下分付諸堂趁早赴衙而參議則率郞廳一人待開門來待于政院以爲文案受去之地可也仍命退承史以次退出
정조 22년
行都承旨李晩秀坐直左承旨未差行右承旨李益運坐直左副承旨蔡弘遠坐右副承旨任希存坐同副承旨姜忱坐注書洪奭周仕尹命烈未肅拜假注書呂東植仕直事變假注書李弘源仕
정조 22년
傳于李益運曰次對進定於今日
정조 22년
傳于李晩秀曰奉常提調久任郞廳與禮曹判書待開門入侍
정조 22년
李益運啓曰明日再明日健元陵忌辰祭齋戒正日相値視事頉稟之意敢啓傳曰知道
정조 22년
李晩秀啓曰藥房提調李祖源副提調李晩秀爲承候來待矣傳曰入侍
정조 22년
李晩秀啓曰左議政蔡濟恭領敦寧金履素右議政李秉模爲承候來待矣傳曰入侍
정조 22년
李晩秀啓曰時原任閣臣爲承候來待矣傳曰入侍
정조 22년
李益運啓曰諸承旨持公事入侍事命下而次對進定於今日次對日持公事入侍例不得爲之何以爲之敢稟傳曰悶旱憂勤之時何循常例仍爲入侍
정조 22년
傳于洪仁浩曰推考房承旨入侍
정조 22년
承旨前望單子入之沈晉賢蔡弘遠任希存姜忱落點
정조 22년
傳于李益運曰例遣宰臣職雖二品不可以近侍職銜受香獻官沈晉賢承宣本職許遞左尹年老許遞其代除授使之待開門肅拜後受香
정조 22년
以備邊司有司堂上李書九牌不進推考傳旨傳于李益運曰勿施前牌催促
정조 22년
李益運以都摠府言啓曰副摠管鄭觀采以禁衛中軍軍兵等中日試放事南別營晝仕出去之意敢啓傳曰知道
정조 22년
李益運以兵曹言啓曰今五月十七日武臣堂上朔試射日次而內外中日旣已停止不得爲之之意敢啓傳曰知道
정조 22년
李益運以兵曹言啓曰今五月二十日文臣朔誠射日次而內外中日旣已停止不得爲之之意敢啓傳曰知道
정조 22년
李益運以備邊司言啓曰南部屯之契人家失火在於今月十五日夜初更量而捕廳禁盜單子之呈于政院在於翌日辰時京兆單子呈於巳時前後飭敎何如而擧行若是稽忽極爲可駭該廳該府校吏已自本司棍治而當該捕盜大將京兆堂上不可無警竝姑先從重推考該府該部郞官令該府拿問處之何如傳曰允該部該府轉報之際已致遲滯堂郞竝推考捕將則前此屢勤飭敎之下一味慢忽可謂求其說而不得因飭敎擧行之事若此則其戢盜之不嚴推此可知當該捕將越俸十等該校令攸司照律嚴勘可也
정조 22년
李益運以訓鍊都監言啓曰都城本局分授彰義門南邊第四城廊近處體城三間許頹圮處今十八日畢築女墻仍爲始役把守軍兵撤罷之意敢啓傳曰知道
정조 22년
李益運以摠戎廳言啓曰北漢山城城堞頹圮處三軍門各隨字內四月初九日始役改築今月十六日畢役之意敢啓傳曰知道看役人等考例別單可也